Motî:sonk - Wikipedia

# Motî:sonk

### Èn årtike di Wikipedia.

sonk [o.n.]

1. rodje likide ki cour dins l' coir des biesses et des djins. "Vos ploz mori dins les dijh ans ki vnèt" m' ont i dit les docteurs li djoû k' i m' ont-st anoncé les rzultats des analijhes di sonk. Xham crinna li voenne avou si flîme. Li sonk sitritcha. (L. Mahin). Brunete m' a vlou souké Dji lyi a fwait rinde l' åme Et, bén estchåfêye, dji lyi a hagné l' mouzea Li pus roe possibe ! Li sonk tot rodje a stritchi d' bea (J. Bily). >> si fé do mwais sonk u si mwindjî les sonks u si rtourner les sonks: a) transi, awè peu po ene sakî k' est voye. F. s'inquiéter, s'alarmer, s'affoler, paniquer. b) racatuzer, si tourminter. Li djonkea å tchinne: "Pocwè vos rtourner les sonks po ene pôve laide fnasse ?" (B. Jacob). F. se tourmenter, s'angoisser, se chagriner. rl a: si wôrmagnî. >> end awè les sonks tos rtournés: esse tot rmouwé, tot dzôrnié pa ene foite emôcion. >> rimouwer les sonks (da kéconk): a) li mete dins ene saizine; b) li fé araedjî. >> Si sonk n' a fwait k' on tour: Il (elle) a stî rvolté (-êye) pa åk k' i (ele) n' åreut nén croeyou. Cwand Vera Tchoubarov l' aveut vnou trover avou si noer ouy, et lyi conter si spoule avou l' bea Smayil Celebicihan, si sonk n' aveut fwait k' on tour (L. Mahin). Franwal: ahåyant po: "être profondément choqué, heurté, scandalisé, offusqué". >> awè on côp d' sonk: esse presse a mori subitmint. F. attaque, crise d'apoplexie, congestion cérébrale. >> awè l' vizaedje e sonk: esse tot rodje do vizaedje (di tchôd, d' esse honteus). >> rifé do novea sonk: esse bon pol santé, tot cåzant d' èn amagnî po les djins u po les biesses. On djheut k' li four di près fijheut do novea sonk åzès biesses. >> ès payî ene pinte di bon sonk: ndaler s' amuzer et rire on bon côp. >> n' awè pont d' bon sonk ezès voennes: n' awè pont d' bon tour, esse todi a damadje. >> esse djus d' sonk: awè pierdou s' sonk, soeye-t i di s' awè forsonné, u d' esse siblari a cåze d' ene longue maladeye. F. exsangue, anémié, anémique. >> aler djus d' sonk: piede si sonk. F. faire une hémorragie. >> esse a sonk frexh: a) bén comprinde çou k' on fwait, et fé åk du laid. b) èn nén monter a sminces åjheymint. F. de sang froid. rl a: sanfroe. >> rawè ses sonks: si rsaizi. Franwal: ahåyant po: "retrouver son sang-froid". >> On n' såreut saetchî do sonk d' on cayô: on n' a rén avou rén. >> esse sonk-en-aiwe: rl a: sonkenaiwe; >> alot d' sonk: rl a: alot; >> djonne sonk: rl a: djonne; >> bleti sonk: rl a: bleti; >> briket d' sonk: rl a: briket; båbe di sonk: rl a: båbe.

2. raece, sôre di biesse, famile. Ci tchén la a do sonk di Malinwès. Il a do sonk di djîle: tote si famile fwait l' djîle a Binche. >> il a ça dins l' sonk: I fwait ene sacwè åjheymint, sins k' on lyi åyaxhe aprin. Franwal: ahåyant po: "par atavisme". >> ranovler l' sonk: rimete ene ôte sôre di gayet dins on tropea d' vatches; aler cweri des måyes di singlé å lon po rmete dins ene tchesse, evnd.

Disfondowes: song', son(g), san(g).

Prin del pådje «http://wa.wikipedia.org../../../s/o/n/Mot%C3%AE%7Esonk.html»

##### Views

- Årtike
- Copene
- Modêye d' asteure

##### Cweri